Paanong Nagsimula ang Anting-anting na Bala 
At iba pang anting-anting sa Pilipinas 
Ni Apolinario Villalobos 


Ayaw ko sanang magsulat tungkol sa anting-anting, pero dahil sa isyu ng 
“tanim- bala” sa international airport, ay kailangang maglabas ako ng 
saloobin upang maisama na rin ang iba pang itinuturing na anting-anting sa 
Pilipinas. Makababanggit ako ng mga bagay na may kinalaman sa nakaraang 
awayan ng mga Muslim at Kristiyano sa Mindanao, kaya kaunting pang- 
unawa ang hinihingi ko. 


Ang “anting-anting” na gawa sa bala ay nagsimula sa Mindanao noong 
dekada sitenta, kainitan ng away sa pagitan ng mga Blackshirt (Muslim) at 
laga (Kristiyano). Ang gumagamit ng bala bilang anting-anting PERO 
WALANG LAMANG PULBURA ay ang mga llaga. Napupulot lang ang mga 
basyo ng bala sa mga encounter areas, pati na ang malalaking basyo ng 
kanyon. Nilalagyan ng maliit na papel na sinulatan ng orasyon ang basyo ng 
bala, at tinatakpan uli ng kung hindi man kahoy ay nilusaw na tingga o pilak. 


Naging “fad” ang mga gamit na yari sa mga basyong bala, lalo na ang mga 
ginamit sa kanyon at ginawa bilang ash tray at flower base. Ang mga bala 
namang basyo subalit may orasyon ay pinapalawit sa kuwentas. Hindi 
ginagamit na anting-anting ang balang may lamang pulbura, dahil 
ipinagbawal ito ng mismong mga lider ng llaga. Ang kailangan sa basyong 
bala ay ang tansong nilagyan ng pulbura dahil ang material na ito talaga ang 
panlaban daw sa masamang espiritu, isang paniniwala na galing sa mga 
Intsik, maliban pa sa paniniwala nilang nakakagamot din kaya may mga 
bracelet na yari sa tanso. Naging popular na souvenir ang mga items na yari 
sa mga basyong bala kaya ang mga pumupunta sa Mindanao - naging 
malaking negosyo. Sa mga lugar kung saan may mga putukan, may mga 
bata ring nakaabang upang mamulot ng mga basyo pagkatapos. Yong ibang 
namumulot ay sako-sako ang naiipon. Yong hindi nalulusaw upang gawing 
agimat na medalyon ay ginagawing palawit na lang subalit may mga ukit na 
disenyo. 


Ang isa pang ginamit na anting-anting ng mga Ilaga noon ay ang pabango na 
ang tatak ay “X-7”, na ang pinakamaliit na sisidlan ay kapareho ng sisidlang 
maliit ng “White Flower”, isang uri ng herbal oil na ginagamit laban sa 
baradong ilong at nananakit na kalamnan, at sakit ng tiyan. Palatandaan ang 
amoy ng “X-7” na ang isang tao ay kasapi ng llaga, kaya nagkakaalaman 
ang mga taong nagkakasalubong kahit saan. Ang kumpirmasyon ng kanilang 
pagiging magkasapi ay isa pang senyas. 


May mga classmate ako noon na kasapi sa Ilaga subalit hindi na lang namin 
sila pinapansin kung nangangamoy “X-7” sila sa loob ng classroom. Maliban 
sa pabango na hinaluan ng dinasalang langis ng niyog, ang bote ay may 


laman ding orasyong nakasulat sa maliit na papel at binilot upang magkasya 
sa bote, o maliit na bahagi ng tenga ng napatay na Blackshirt. Kung may 
laban, nagpapahid ng maraming “X-7” ang mga llaga, at upang epektibo ang 
anting-anting, kung nakatayo man sila at sumugod, hindi patakbo o palakad 
ang kanilan ginagawa - nauuna ang kaliwang paa, kaya nakatagilid sila 
habang sumusugod at nagpapaputok. 


Maraming namamasyal sa Mindanao noon na ang unang binibili ay mga 
palawit sa kuwentas na basyo ng balang binibenta sa palengke, pati na mga 
ash tray at flower vase na gawa rin sa bala. Lalong naging popular ang bala 
nang kumalat ito sa Manila dahil binenta na rin sa mga tindahan ng anting- 
anting sa gilid ng simbahan ng Quiapo. Isang taga-amin ang minsan ay 
natiyempuhan kong nagdeliver sa Quiapo ng mga ginawa niyang 
“souvenirs”, sinamahan ko pa siya sa puwesto ng matandang babae na taga- 
Baguio. Yan ang kuwento ng kawawang balang dapat ay basyo kung 
gamiting palawit dahil anting-anting lang, hindi pampatay, subalit ginamit na 
kasangkapan ng mga kawatan sa airport ng Manila upang makapangikil. 


May nakilala ako noong matanda, si Ba Endo, na nakatira sa paanan ng 
Sierra Madre. Una siyang nakilala ng mga miyembro ng UP Mountaineers na 
nag-imbita naman sa aming mga taga-PAL Mountaineering Club upang mag- 
camping sa nasabing bundok. Dahil naging malapit ako sa matanda, naging 
kampante akong mag-camping sa tabi ng bahay niya o matulog mismo sa 
bahay niya kahit ako lang mag-isa. Kung minsan ay kasama ko ang isa pang 
miyembro ng PAL Mountaineering Club na si Fabie Espino. 


Isang beses na sa bahay niya ako natulog, ginising niya ako bandang 
hatinggabi at sinenyasang huwag maingay, sabay turo sa labas ng bintana. 
Noong umpisa hindi ko maaninag ang itunuturo niya, subalit bandang huli ay 
malinaw kong nakita ang isang parang maliit na light bulb sa isang sanga ng 
puno. Gumalaw ito at nawala. Sabi niya, “karbungko” daw ang nakita ko, 
isang bato na inaalagaan ng mga ahas at ang nagdadala ay ang pinaka-lider 
nila. Bago namatay ang matanda, inamin niyang may kaalaman siya sa 
panggagamot at pangkukulam, kaya pala natataymingan ko kung minsan 
ang mga batang dinadala sa kanya upang mahilot at may mga bisita din 
siyang binibigyan niya ng mga dahon at ugat. Binigyan niya ako ng buhok 
daw ng tikbalang na nakabalot sa balat ng usa. Nahalata niyang hindi ko ito 
sineryoso, kaya winisikan niya ng konting tubig, at nabigla ako nang biglang 
parang “nagkikisay” ang balahibo na parang nasaktang uod! 


Bago dumating ang mga Kastila, ang mga agimat na ginagamit ng ating 
mga ninuno ay mga bahagi ng halaman tulad ng balat at ugat, bato at 
korales. Ang paniniwala sa mga bato at korales ay galing naman sa mga 
Intsik na nakikipagkalakalan sa ating mga ninuno noon. Hanggang ngayon, 
marami pa rin ang naniniwala sa bisa ng “pulang korales” (red corral), “itim 
na korales (black corral), susong dagat, pinatuyong “kabayong dagat” (sea 


horse), balat ng “walo-walo) (sea snake), taklubo, tambuli (giant conch), at 
marami pang iba. Ang mga bato naman ay pinangagalingan din daw ng lakas 
at humihigop ng pera at suwerte, kaya ngayon ay popular pa rin ang mga 
kuwentas at bracelet na yari sa mga korales at bato, at nadagdagan pa ng 
mga kristal. 


Ang iba pang tanyag na anting-anting daw ay buntot ng page na 
kinatatakutan ng mga mangkukulam at aswang. Ang mga naniniwala dito ay 
nagsasabit sa likod ng pintong nasa sala. Ang iba ay nagsasabit naman ng 
bote o garapong may langis ng niyog na binabaran ng mga ugat at bahagi 
ng hayop at dinasalan daw ng manggagamot. Malalaman ng maybahay 
kung ang taong papasok sa bahay ay may masamang intensiyon kung ang 
aapaw ang langis sa bote o garapon. 


Nang dumating ang mga Kastila, saka naglabasan ang mga agimat na yari 
sa tanso, may iba't-ibang hugis at may nakaukit na orasyong hindi 
maintindihan, pero halata namang may pagka-Kastilang salita na binaluktot. 
Nakabatay sa Kristiyanismo ang mga sinasabing agimat. Ang impluwensiya 
ng relihiyon ay makikita sa hugis tatsulok ng ibang medalyon na may 
malaking mata sa gitna, at nagpapaalala sa Trinity at kapangyarihan ng 
Diyos. Ang ibang hugis ay kuwadrado naman o bilog at may mga mukha ng 
mga santo o ni Hesus mismo. Yong mga nagtitinda nito sa Quiapo, 
sinasabihan pa ang mga bumibili na “nabendesyunan” na daw ng pari ang 
anting-anting. Yong ibang hindi kumbinsido, patagong nilulublob ang anting- 
anting sa lagayan ng sagradong tubig na pang-antada o sign of the cross sa 
loob ng simbahan. 


Naging uso noong dekada otsenta ang bracelet na yari sa “agsam” isang uri 
ng baging na sa Surigao at ilang bahagi ng Mindanao lang matatagpuan. Ito 
ay nilala (woven), sa tantiyadong sukat na maisusuot lamang kung ibabad 
muna sa tubig upang lumambot. Kapag naisuot na at natuyo, bumabalik ito 
sa dating sukat na tamang-tama lang sa braso. Pantaboy daw ito ng 
masamang ispiritu, kaya naging popular din sa mga mapamahiing naniniwala 
sa agimat, kaya bumaha ng mga ito sa Maynila at in-export pa! 


May tinatawag na batong “ipot ng bulalakaw”, kulay itim na sa totoo lang ay 
“tektite” o natirang bahagi ng bumagsak na meteorite. Karamihan sa maliit 
na batong ito na may iba't ibang laki at hugis ay matatagpuan sa Mindoro at 
Batangas at binebenta rin s Quiapo. Mayroon pa ring sinasabing “puting bato 
balani” na nakita ko ngang dinidikitan ng bakal na bagay, at sa karagatan 
naman daw ng Infanta (Quezon) ito matatagpuan. Maliit lang ang sukat nito 
na parang holen pero irregular ang hugis, hindi bilog na bilog. 


Ngayon, tinatangkilik ng mga Pilipino ang mga alahas na yari sa mga kristal 
na galing sa Tsina, dahil nakakagamot daw sila at humihigop pa ng swerte at 
pera. Dahil sa mga ganoong katangian, itinuring na rin silang mga anting- 


anting. Naglabasan na rin ang mga talagang bato pa lamang subalit ang 
laman ay mga kristal, lalo na ang quartz na iba't iba ang kulay. Marami ang 
bumibili nito upang maipandispley sa bahay at tuloy makapagtaboy ng 
malas. 


Ano pa nga ba't at kahit na maituturing nang makabago ang pamumuhay sa 
panahon ngayon, marami pa rin ang naniniwala sa mga anting-anting. Ang 
Amerika na nirerespeto ng buong mundo ay merong Superman na ang lakas 
ay galing sa isang bato. Pero hindi patatalo ang Pilipinas, as usual, na 
mayroon namang Darna na may anting-anting din na bato!...dapat ito na 
lang ang lunukin ng mga ayaw paawat na nagbibitbit ng anting-anting... 
sigurado pang hindi sila mapapasama sa eroplanong babagsak dahil sa 
pagka-aberya sa ere! 


